Ez gaude konforme

Ez gaude konforme Lourdes Iriondok 1968an sortu eta interpretatu zuen abestia da. Doinua eta hitzak Lourdes Iriondorenak dira. Lourdes Iriondo izeneko diskoan plazaratu zuen Belter diskoetxeak 1968an. 

1965ean, berrogei kantaldi inguru eskaini zituen Lourdes Iriondok. 1967an, berriz, 170 inguru izan ziren. Garai hartan izan zituen lehen arazoak zentsurarekin. «Ez gaude konforme», «Askatasuna zertarako», «Nire erria» eta gisakoak kantaldietan kantatzeko baimena jaso behar zuen, eta hainbatetan moldaketak egin. Hogeigarren mendearen 60ko hamarkadako gazte euskaldunen gogo-bihotzetan iltzatuta geratu ziren Lourdes Iriondo Mujikaren kantuak eta kantukera. Joxan Artze Ez Dok Amairu taldekidearen hitzetan: Oso sakonetik kantatzen zuen, barnemuinetik erabat. Hustu egiten zen kantu bakoitzean, bihotz eta arima. Erabateko sentimenduarekin kantatzen zuen.

 1968ko maiatza eta 1968ko musika 
Ez gaude konforme abestia 1968ko maiatzean gertatutako protesta-mugimenduaren olatuan kokatu daiteke, baita 1968ko musikak eman zituen hainbat gertakizun aipagarrienen artean ere. 

Urte hartan argitaratu ziren L'estaca (Lluís Llach), edo Euskalerri nerea (Xabier Lete) abesti ospetsuak. Urte hartan David Gilmour gitarra-jotzailea hasi zen Pink Floyd taldearekin jotzen; Brian Jones azken aldiz agertu zen The Rolling Stones taldeko partaide modura; Johnny Cashek Kaliforniako Folsomeko espetxeko kontzertu ospetsua eman zuen; Nueva Trova Cubana mugimenduaren sorreratzat hartzen den kontzertua antolatu zuten Habanan (Kuba). Urte hartan sortutako musika taldeen artean Deep Purple eta Led Zeppelin daude; Euskal Herrian, berriz, Erlak eta Herrikoi. 

 Hitzak 
Hauek dira abestiko bigarren bertsoa eta behin eta berriz errepikatzen den bertso lelo ezaguna:
Gazte gera gazte,
ta ez gaude konforme
mundu garbiago bat
bizi nahi genduke,
gezurraren kontra
injustizirik ez,
gazte gera gazte
ez gaude konforme

[...]

Gazte geralako maitasun batean
bizi nahi genduke, bainan baita ere,
gehiegi dakigu munduan dagozen
gesur da gorroto ta injustizi asko
gauza hoien kontra abeztu nahi degu

Gazte gera gazte...
[...]

 Ez gaude konforme ikuskizuna (2020) 
Ez gaude konforme. Lourdes Iriondo eta hamaika lore emango dute Euskal Telebistaren euskarazko katean. Agurtzane Intxaurragak zuzendutako ikuskizuna da, eta hauek parte hartu zuten bertan, 2020ko  4an: Olatz Salvador, Paule Bilbao, Josune Arakistain, Antton Valverde, Alaia Martin, Normi Viana, Myriam Perez Cazabon, Oihana Vesga, Idoia Hernandez, Oinkari dantza taldea, Bihotx txalaparta taldea eta Easo abesbatzak. Andoainen (Gipuzkoa) grabatu zuten ikuskizuna, Iriondok herri hartan kantatu zuelako euskaraz lehen aldiz jendaurrean, herriko ikastolaren alde, 1964an. Urte hartan hasitako taula gaineko ibilbidea 1978an eman zuen amaitutzat. Hamabost argi urte, eta, ondoren, itzal handiko izan zena itzaletan geratu zen.

 Erreferentziak 

 Kanpo estekak 
 Lourdes Iriondo "Ez gaude konforme" abestia Karaokea, Gabi de la Maza, Youtube
 Ez Gaude Konforme. Lourdes Iriondo: gaia, Youtube

 «Lourdes Iriondo» www.badok.eus Euskal musikaren ataria.  Hamahiru disko eta 40 abesti baino gehiago.
 «Lourdes Iriondoren abestien hitzak» www.badok.eus Euskal musikaren ataria. Berrogeitik gora abestiren hitzak
 «'Lurdes Iriondo, ez gera alferrik pasako' obreak jasoko dau Eusko Ikaskuntza-Baiona Hiria Saria», Bizkaieǃ, 2025-11-19.
 «Gipuzkoako Foru Aldundiaren Urrezko Domina, Lurdes Iriondorentzat», Berria, 2025-09-17.
 «Lourdes Iriondo hil da», Berria, 2005-12-27.
 «Lourdes Iriondo», Literaturaren Zubitegia.
 Elustondo, Miel A.: «Lourdes Iriondo: “Gure kulturari egiazko laguntza praktiko eta zabala emateko garaia da”», Berria, 2021-09-05.
 «Argia galdu zuen izarra», Berria, 2025-03-02.
 «Amagoia Mugika: "Lurdes Iriondo, izar bat itzalean"», Gaur8, 2025-03-22.

Kategoria:Lurdes Iriondoren abestiak
Kategoria:Euskal abesti herrikoiak